# Café Rådhuset

eller

## “Jeg gider ikke at høre mere om – politik”

en komedie med kant af

**A.H. Søboe**

Udgivet juli 2014 af **Forlaget** **Søboe**, Andekæret 101, 5300 Kerteminde. www.soeboe.dk

ISBN: 978-87-997346-4-1

Teksten er fuldt beskyttet af dansk lov om ophavsret.

Teaterstykket må ikke opføres uden forud indhentet skriftlig tilladelse.

Teksten må ikke under nogen omstændigheder reproduceres for eksempel i fotokopi eller afskrift, i mekanisk eller elektronisk gengivelse (lydbånd eller video), eller benyttes ved offentlig oplæsning eller på anden måde gøres offentligt tilgængelig, uden forud indhentet skriftlig tilladelse fra forlaget. Undtaget herfra er alene korte citater til brug ved anmeldelse eller omtale.

Tilladelse til opførelse indebærer blandt andet, at forfatterens navn skal nævnes i annoncer, på plakater og i program, samt at integriteten i forfatterens arbejde respekteres.

Som offentlig opførelse regnes enhver fremvisning af stykket, uanset formålet og uanset om der er entréindtægter eller ej, med andre tilstedeværende i rummet end de medvirkende.

Alle rettigheder knyttet til teksten tilhører Forlaget Søboe, Andekæret 101, 5300 Kerteminde. www.soeboe.dk

Ved ønske om opførelse af stykket eller anden benyttelse af teksten bedes henvendelse rettet til forlaget.

## **Omtale af komedien**

Damer: 3, herrer: 4. 1 kulisse, 2 akter. Varighed: cirka 85 minutter inklusiv pause.

Forestillingen – en komedie med kant – foregår i Café Rådhuset, der er et almindeligt værtshus af den slags, som der findes mange af rundt om i dagens Danmark. Her diskuterer stamgæsterne store og små begivenheder og bekræfter hinandens holdninger og synspunkter.

Café Rådhuset, som stamgæsterne kalder Huset, ejes og drives af Ingse.

Tre ‘profiler’,  Petter Put, Biskoppen og Tilflytteren, sidder som sædvanlig sidst på eftermiddagen ved deres stambord. De snakker og brokker sig, sådan som mænd ofte gør det, når de næsten er kommet gennem dagens ølration.

Petter Put er en afslappet kontanthjælpsmodtager med skarpe holdninger og synspunkter.

Biskoppen er en selvhøjtidelig, charmerende, gammeldags plattenslager.

Tilflytteren er en desillusioneret, initiativløs DJØF’er, som er ved at forsumpe ligesom de andre.

Blandt stamgæsterne er også Store, en håndværker med lavt selvværd og som ikke evner at beholde et arbejde, samt Belle, en moden kvinde som kæmper for at skabe sig et nyt ståsted i livet.

Stamgæsternes livsform og samfundskritiske holdninger udfordres, da en yngre kvinde dukker op og viser sig at repræsentere en ny tid med andre værdier og normer.

I forestillingen er indlagt 10 kendte sange, som publikum kan synge med på.

Stykket kan også ses som en beskrivelse af dagens Danmark.

**Scenen**

Et hyggeligt dansk værtshusmiljø med en ‘hjemlig atmosfære’. I værtshuset bør der være et antal borde og stole, gerne rustikke, en bardisk samt modsat bordene et klaver eller keyboard.

**Musik**

Sangene i stykkes akkompagneres af klaver eller keyboard.

Musikeren sidder under forestillingen ved sit klaver modsat stambordet.

**Personer og funktioner i forestillingen**

**Petter Put** (snavset skjorte, grøn overall, sorte træsko og kasket – noget usoigneret – midt i 50’erne).

Stykkets centrale person, en alkoholiseret, afslappet kontanthjælpsmodtager. Han er forestillingens morsomme mand. Men han får også sagt adskillige sandheder.

Petter Put-rollen udvikler sig ikke i løbet af forestillingen – han er og bliver afklaret!

**Biskoppen** (høj, statelig mand i slidt diplomatfrakke, hvid skjorte, smalt sort slips og sorte sko – omkring 60 år).

Charmerende plattenslager, som med en stadig floskelsnak bringer et gammeldags, pseudo-intellektuelt element ind i forestillingen. Han er er morsom, men på et andet niveau end Petter Put.

I begyndelsen er han selvsikker men erkender til sidst, at tiden er løbet fra ham!

**Tilflytteren** (ternet skjorte, slidt ensfarvet cardigan, jeans og udtrådte sejlersko – omkring de 60 år).

Desillusioneret DJØF’er som er vidende og har holdninger, men mangler evnen til at realisere sig selv og sine ideer.

Overraskes over, at kvinderne har succes, og erkender til sidst, at hans problem er ham selv!

**Ingse** (jeans, hvid bluse med lille forklæde, flade sko).

Ejer af Café Rådhuset. En realistisk, kontant og hårdtarbejdende kvinde med praktiske synspunkter.

**Store** (tømrer i arbejdstøj og sikkerhedssko – kommer lige fra arbejdet – midt i 40’erne).

En mandstype med lavt selvværd som der ikke længere er noget rigtigt behov for. Han forsøger at klare sig gennem sine nederlag bag en machofacade.

**Belle** (første akt i nederdel, nedringet bluse, halvhøje sko og lidt for kraftigt sminket – anden akt jeans, løs skjorte og sneakers).

Cirka 40-årig enlig kunstner som kæmper for at finde en ny plads i livet. Hun er bevidst om sit køn og bruger det, når hun ser en fordel ved det. Er forestillingens pikante islæt, men også et eksempel på, at ting kan lykkes – hvis man gør en indsats.

**Den yngre kvinde** (første akt stor sweater, jeans og moderne ballerinasko, anden akt hvid skjortebluse, kort, figursyet jakke med tilhørende lange bukser og halvhøje sko – diskret makeup – business dress).

En 25-årig veluddannet kvinde, som med sine holdninger og gerninger sætter de lokales holdninger og meninger i perspektiv. Repræsenterer fremtiden og en anderledes social bevidsthed.

**Musikeren** (farvet skjorte og jeans).

Har igen replikker, men kan med sin mimik være engageret i stykket.

## Første akt – scene 1

*Ingse bag baren, Biskoppen, Petter Put og Tilflytteren sidder ved stambordet. De har hver en bajer i hånden, og på bordet står der seks tomme flasker*.

Petter Put

Jeg skal arbejdsprøves igen – det er – tredje gang! Totalt spil af tid!

Tilflytteren

For dig, ja – men ikke for Systemet, du holder jo hjulene i gang – og det er en positiv ting!

Biskoppen

Sådan er det, mit barn – det offentlige skal have klienter og helst mange. Glæd dig over, at du er med til at holde dem beskæftiget nede på rådhuset!

Petter Put

Jeg gider ikke være beskæftigelse for offentligt ansatte!

Tilflytteren

Hvor skal du arbejdsprøves – hvor har du været tidligere?

Petter Put

Første gang var jeg ude som skorstensfejer – mig, som ikke kan ikke tåle højder og bliver svimmel, så snart jeg står op og ikke har en flaske at støtte mig til!

Anden gang sendte de mig ud til en danseskole – hvad gi’r I – en danseskole!

Og nu vil de have mig ud til en bedemand – men jeg *er* altså ikke død endnu!

*(Der grines).*

Jeg foreslog hende ellers det nye Microbryggeri, I ved – men mokken mente, at jeg var overkvalificeret til Microbryggeriet!

Så spurgte jeg, om hun ikke kunne arrangere et job på Albani! Hun røg sgu helt op i loftet – jeg sku’ satanedme ikke sidde der og tage pis på hende!

Tilflytteren

Vær du glad for, at nogen vil hjælpe dig!

Petter Put

Mit mål her i livet behøver jeg ikke hjælp til at nå – lidt flere kontanter, måske – men andet – ellers tak!

Biskoppen

Kæreste barn, du ved godt – hvis du føler efter i dit hjerte – at Systemet altid vil os det bedste og aldrig svigter os!

Petter Put

Hvorfor udbetaler de så ikke en ordentlig løn, det er jo kun lommepenge, jeg får!

Det rækker ikke engang til en brandert en gang om måneden!

Er I tilfredse med det, Systemet giver jer – om jeg må spørge?

Biskoppen

Det kunne have været bedre, men som du ved – det er vanskelige tider, og de siger, at der skal spares!

Tilflytteren

Der er mange, som siger, at de vil hjælpe de svage. Men hver gang er resultatet det samme – det er Systemet, som får det bedre, hvorimod du og jeg skal betale endnu mere til det.

Petter Put

Jeg gider ikke at høre mere om det. Ingse, kom med tre sæt!

*(Ingse serverer).*

Tilflytteren

Du har ret – lad os tale om noget andet.

Biskoppen

Hvad skulle det være? – Hvad med nogle gode rygter?

scene 2

Tilflytteren

Jeg hører aldrig noget – jeg er ikke med i inderkredsen.

Petter Put

Du er tilflytter!

Biskoppen

Min menighed betror desværre ikke den slags til mig mere.

Men du, mit kære barn, har du ikke nogle gode rygter?

Petter Put

Joh, et og andet hører man jo.

*(Pause*).

Biskoppen

Kom nu!

Tilflytteren

Lad være med at spille kostbar.

Petter Put

O.k. – Har I hørt, at Sorte Hanne er flyttet ind hos Niels Børstenbinder!

Biskoppen

Hvem er det nu, Sorte Hanne er – er det Træbenets datter?

Petter Put

Nej – Træbenets datter hedder Bente og er gift med Fiskeren. De bor nede ved åen.

Biskoppen

I det gule hus med den store karnap?

Petter Put

Nej, i det røde ved siden af.

Biskoppen

Bente – er det hende, som har to drenge, som læser i København?

Petter Put

Jeg mener, hun har en dreng og en pige, og de læser ikke i København! Den ene er mekaniker, og den anden er – åh, det har jeg glemt – men det kommer om lidt!

Biskoppen

Hvem er så Sorte Hanne?

Petter Put

Hun er datter af Niels Møller og boede sammen med Ålen.

Biskoppen

Niels Møller – ham, som er gift med Rivejernet?

Petter Put

Han VAR gift med Rivejernet – men hun døde forrige år.

Biskoppen

Gjorde hun virkelig! Hvad døde hun af?

Petter Put

Det ved jeg ikke!

Biskoppen

Jamen, hvem er hun så, hende – Sorte Hanne?

Petter Put

Tag dig lidt sammen – Sorte Hanne – vi gik i skole med hende!

Biskoppen

Jeg kan ikke huske hende!

Petter Put

Hun gjorde ellers indtryk på de fleste *(viser kurver)*.

Biskoppen

Nåh – hende – den lyshårede – Vandrepokalen?

Petter Put

Ja – det er hende!

Biskoppen

Åh, ja – nu husker jeg hende!

Petter Put

Det er li’godt utroligt!

Der var engang, hvor du havde fuldstændig tjek på pigerne – dem alle sammen – og du holdt dig absolut ikke tilbage!

Biskoppen

Ja-a – man kom jo lidt omkring og prøvede lidt af hvert!

Men evnerne – evnerne er desværre ikke, hvad de har været.

Petter Put

Det sker for os alle sammen.

Biskoppen

Men smerteligt – meget smerteligt og beklageligt, når det indtræffer!

Tilflytteren

Stop lige – hvad er det med Sorte Hanne og Børstenbinderen?

Petter Put

Sorte Hanne? – Hvorfor spørger du om hende? Nå, ja – Hun er som sagt flyttet ind hos Niels Børstenbinder.

Biskoppen

Ja, og Børstenbinderen er slet ikke børstenbinder, han er revisor – det var hans far, som var børstenbinder og boede nede i – nåh, det kan vist være lige meget.

Niels – bor han ikke i Smedegade nummer 16?

Petter Put

Nej, det er nu i nummer 21.

Men det er helt sikkert, at hun er flyttet ind hos Niels Børstenbinder i Smedegade nummer 21.

Bager-Marie har selv fortalt det, og hun er jo Hannes svigerinde!

Ingse

Hun er vist også den nærmeste til at vide, hvem der ligger i Ålens dobbeltseng!

Petter Put

Hvad mener du?

Ingse

Glem det!

Tilflytteren

Vaskeægte rygter – som sædvanlig bliver tre fjer til fem høns her! Og så er det i virkeligheden almindeligheder – i dag bor folk først sammen med den ene og kort efter med den anden – og så flytter de tilbage igen – det er der ikke meget nyt i!

scene 3

Biskoppen

Jeg er nu sikker på, at det er i nummer 16, de bor – men skidt med det.

Alt det der flytteri er en meget beklagelig udvikling – blandt menneskenes børn er der ikke længere respekt for det sjette bud!

Petter Put

Beklageligt og beklageligt – det ved jeg nu ikke! Jeg tror, at forandring ligesom strammer det hele lidt op og skaber – så vidt jeg har hørt – også en del mere aktivitet på lagnerne!

Hvordan havde du det i øvrigt selv med det sjette bud, da du havde evnerne?

Biskoppen

Misundelsens brød har altid været svært at tygge og få ned – det er nødvendigt at skylle det ned!

Ingse, tre skarpe!

Ingse

Værsgo!

Det er sandelig en åndrig konversation, I har i dag.

Petter Put

Åh, du er bare misundelig.

Nej, lad os få det lidt sjovt – vi trænger til at grine lidt – hvad med en sang? Hvem synger for?

Tilflytteren

Du kan jo selv lægge ud!

Biskoppen

Nej, lad os få det her ned først ­– skål.

Petter Put

*rejser sig og synger:* Jeg er en træt gammel dreng.

Jeg er en træt gammel dreng, jeg har ikke været i seng,

siden jeg kom i land med kontanter.

*Henvendt til musikeren:* Kender du den?

*Musikeren nikker, laver et lille forspil og begynder forfra på melodien*.

Petter Put

*Falder ind og synger – de andre synger med på omkvædet.*

Jeg er en træt gammel dreng, jeg har ikke været i seng,

siden jeg kom i land med kontanter.

Jeg ser hvide høns gå rundt, og mit hoved’ gør så ondt,

det bli’r jogget på af mus og elefanter.

Hvor er mine sko? De go’e gamle sko,

de er omsat i øl og cigarer.

Se, af hæle var der nul, og i sålen var der hul,

tæerne sprællede frit så de ku’ få lidt solskin.

Jeg er en træt gammel dreng, jeg har ikke været i seng,

siden jeg kom i land med kontanter.

Jeg ser hvide høns gå rundt, og mit hoved’ gør så ondt,

det bli’r jogget på af mus og elefanter.

Hvor er min skjorte? Min go’e gamle skjorte

den er omsat i øl og cigarer.

Se, af knapper var der nul, og på brystet var der hul,

så mit maveskind ku’ få en smule solskin.

Jeg er en træt gammel dreng, jeg har ikke været i seng,

siden jeg kom i land med kontanter.

Jeg ser hvide høns gå rundt, og mit hoved’ gør så ondt,

det bli’r jogget på af mus og elefanter.

Hvor er min kone? Min go’e gamle kone

hun er omsat i øl og cigarer.

Hun var flad som et gulv, så af små-sex var der nul,

så jeg aldrig fik den mindste smule solskin.

Jeg er en træt gammel dreng, jeg har ikke været i seng,

siden jeg kom i land med kontanter.

Jeg ser hvide høns gå rundt, og mit hoved’ gør så ondt,

det bli’r jogget på af mus og elefanter.

Tilflytteren

Jeg takker også for sangen og betaler med tre små skarpe. Ingse, tre mere af de skarpe!

*Ingse serverer.*

scene 4

*Store kommer ind og sætter sig ved stambordet. De tre nikker velkommen*.

Store

Ingse, jeg må også hellere få et sæt!

Biskoppen

Goddag, mit barn. Hvordan går det med dit nye job?

Store

Meget godt – men lønnen!

*Ingse serverer.*

Tilflytteren

Hvad er der galt med den?

Store

De betaler kun for, at jeg er der – ikke for at jeg laver noget! Vil man arbejde for den løn, de giver, kan man arbejde alle steder – selv i Kina!

Tilflytteren

Det kan også blive nødvendigt med den fart, arbejdspladserne forsvinder ud af landet. Her er snart ingen tilbage! Og de, der er, er der ingen, som gider have!

Store *(lidt ophidset)*

Du har ret – det burde politikerne sgu gøre noget ved – men de tænker kun på at rage til sig og på at få et fedt, skattefrit job i EU! Og når de endelig laver noget – så er det lige så sikkert som amen i kirken, at så går det hele i fisk.

Petter Put

Det er de eneste fisk, vi ser – og kors i røven, hvor er de blevet dyre!

Store *(rejser sig ophidset)*

For helvede. De har skabt et helvedes bureaukrati, som omklamrer os i hoved og røv, og som koster en allerhelvedes masse penge!

Tilflytteren

Hamlet sagde meget rigtigt: There is something rotten in the state of Denmark.

Petter Put

Hvad betyder det – hvem er Amlet?

Tilflytteren

Shakespeare!

scene 5

Biskoppen *(udglattende)*

Kære børn – hvorfor er I så pessimistiske i dag? Vi er dog verdens lykkeligste folk – det er videnskabeligt bevist!

Tilflytteren

Det tror jeg – med alle de lykkepiller, vi propper i os!

Biskoppen

Vi Danere har i hundredvis af år kæmpet os gennem utallige kriser – så det er vel rimeligt nok!

Vi har været dygtige og fleksible! Skal man være lidt kritisk, så har vi måske et par gange sprunget over, hvor gærdet var lavest, og måske er der også blevet fiflet lidt ind imellem – I ved sådan …

Tilflytteren

Synes du selv, det sidste lyder kønt!

Biskoppen

Nej – men kan vi ikke bare fortsætte på den måde?

Tilflytteren *(engageret)*

Muligvis ikke – for det skaber altid problemer, når generalerne ikke har været menige soldater eller ude ved fronten ­– der, hvor vi er, og hvor vi hver dag må kæmpe for at overleve!

Store

Jeg forstår ikke rigtig, hvad du mener med den soldatersnak!

Tilflytteren

Jeg tror, at alt for få arbejder, og endnu færre ved, hvad et rigtigt arbejde er!

Derfor bliver vi snart tvunget til at indrette os på en enklere og mere ærlig måde.

Petter Put

Jeg har ikke behov for at knokle med noget som helst – jeg vil bare have fred til at drikke mig ihjel – mere enkelt og ærligt kan det da ikke være!

Biskoppen

Kære broder – det lyder, som om du mener, at der er behov for en slags omvæltning!

Hvilken slags paradis forestiller du dig burde afløse det nuværende?

Petter Put

Et hvor alle går rundt kun iført et stort figenblad – det kunne blive et festligt syn!

Tilflytteren

Jeg drømmer om et liv med mindre forbrug og mere kvalitet!

Biskoppen

Det lyder smukt – men det er vist både utopisk og urealistisk!

Tilflytteren

Ja, det er det nok! Men det sørgelige er, at ingen forsøger at ændre forholdene, selvom behovet er åbenbart!

Biskoppen

Du har så ganske ret, kære broder – men det er et stort og kompliceret problem at give sig i kast med, og tak skal man næppe forvente!

Ingse

Kan I ikke holde op med at være så negative! Prøv for en gangs skyld at være lidt optimistiske og positive!

Biskoppen

Ingse – sådan bør du ikke tale til dine gode, gamle venner og kunder, og slet ikke midt i en særdeles seriøs diskussion!

Store

Jeg gider heller ikke høre på det der. Jeg har nok i arbejdet og konen. Jeg orker ikke mere!

scene 6

Biskoppen

Sig mig kære broder, hvad kan en lille by som vor gøre for at nå den himmelske tilstand, du ser for dig?

Tilflytteren *(opgivende)*

Det ved jeg ikke – satse på noget, som tiltrækker folk med initiativ og penge?

Det kunne måske skabe lidt overskud, så der blev råd til at bruge penge på noget, der øger livskvaliteten – blandt andet kunst, teater og gode fritidsaktiviteter.

Petter Put

Vi var røvfattige, da jeg var ung, men vi havde masser af livskvalitet.

Vi spillede fodbold med en kludebold – på en knoldet mark, og det kostede ikke spidsen af en jetjager!

Biskoppen

Det er længe siden! Jeg tror ikke, at du har fulgt med tiden, mit barn!

Tilflytteren *(eftertænksomt)*

Byen kunne også satse på noget med vikinger – deres liv og gerninger interesserer mange!

Petter Put

Ja, vi kan nemt voldtage et par turister – sådan for realismens skyld!

Store *(med potens-armbevægelse)*

Ja, der skal nok være nogen, som er interesseret i at prøve – jeg melder mig!

Biskoppen

Nok er vor himmelske Fader almindeligvis nådig og gavmild over for sine børn – men jeg tror næppe, at det vil omfatte den foreslåede aktivitet!

Tilflytteren

Jeg kan godt lide idéen med vikingerne!

Biskoppen

Det med mere livskvalitet, det kan jeg godt lide – det er jeg enig i!

Har I set billederne fra plejehjemmene? Forfærdeligt, som man behandler vore ældre – dem, som vi skylder alt!

*(Henvendt til Tilflytteren)*

Nej, kære broder – den slags aktiviteter, du drømmer om, vil Systemet aldrig gå med til eller finde penge til!

Tilflytteren

Du har nok ret.

Biskoppen

Har du så et forslag til, hvorledes vi – os her omkring bordet – kan forbedre vores egen livskvalitet?

Tilflytteren

Nej – og skal jeg være realistisk et øjeblik, så tror jeg ikke, at vi med rimelighed kan håbe på at få det bedre, end vi allerede har det. Vi har det jo godt sammenlignet med så mange andre!

Biskoppen

Deri har du så ganske ret, kære broder, og nu er du pludselig blevet seriøs og overraskende klartskuende – det tjener dig til ære!

Det er i øvrigt også min erfaring fra et langt liv, at i den slags komplicerede sager er det klogest at lade skæbnen råde – det er i hvert tilfælde det letteste!

Petter Put

Efter min mening er der masser af penge i Systemet, de bruges bare skrupforkert – tænk på IC 4-togene, undersøgelseskommissioner, ministerpensioner, velfærdsturister, ulandshjælp, kriminelle, som vi ikke kan smide ud, selv om de er dømt for røveri og voldtægt!

Der er alt for mange, som lever af at fordele andre folks penge!

Tilflytteren

Du har ret, Petter – og dét skaber flere og flere utilfredse.

scene 7

Biskoppen

Måske skulle man overveje at indføre børnebegrænsning – det har været benyttet i flere lande – efter sigende også med succes!

Petter Put *(oplivet)*

Hvis I skal til at leve i cølibat, så vil I lære at sætte pris på livets varige glæder – bajerne! Det er meget nemmere, skal jeg hilse og sige!

Store

De rige har mange glæder – de fattige har mange børn!

Biskoppen

Sandt nok, mit barn, sandt nok – og det er en del af problemet.

Ingse

I er sandelig ikke sjove at høre på i dag. Det er godt, at her ikke er andre kunder, de ville løbe skrigende bort, hvis de hørte jer!

Tilflytteren

Sandt nok, Ingse, men hvad bidrager du med?

Store

Ingse har ret – vi snakker og snakker – og vi bliver bare mere og mere triste! Nej, lad os hygge os!

Ingse, kom med fire sæt!

Biskoppen

Overraskende kloge ord fra dig! Men hvordan mener du, at vi genfinder den forsvundne optimisme?

Store

Det burde de, som er klogere end mig, kunne fortælle dig. Jeg er bare en almindelig tømrersvend!

Ingse

Værsgo! Hvad med at lægge fortiden væk og begynde at leve i nutiden!

Store

Du har ret, det hjælper ikke at brokke sig – lad os grine af hele lortet!

*Går frem og synger:* Dybbøl Mølle.

Der er noget galt i Danmark, Dybbøl Mølle maler helt ad helved´ til

Bare tegnedrengen er i orden, kan man få det, som man vil.

*Henvendt til musikeren:* Kender du den?

*Musikeren nikker, laver et lille forspil og begynder forfra på melodien*.

Store

*Falder ind og synger, de andre synger med, så godt de kan.*

Der er noget galt i Danmark, Dybbøl Mølle maler helt ad helved´ til

Bare tegnedrengen er i orden, kan man få det, som man vil.

Blæse vær´ med andres mening, selv om det er dem, der står for skud.

Der er noget skævt i toppen, no´et der trænger til at skiftes ud.

Jensen går ned til en å for at fange sig en fisk,

hvad han ofte har gjort,

men der er ingen ting at hente

en industri har fyldt åen op med skidt og lort.

Før gik han tur langs med stranden

og nød de vilde fugle i titusindvis.

Nu kan han få dem i olie

men til for høj en pris.

For der er noget galt i Danmark, Dybbøl Mølle maler helt ad helved´ til

Bare tegnedrengen er i orden, kan man få det, som man vil.

Blæse vær´ med andres mening, selv om det er dem, der står for skud.

Der er noget skævt i toppen, no´et der trænger til at skiftes ud.

*Stambordet klapper.*

Biskoppen

Jeg synes nu ikke, at teksten var særlig opmuntrende – men jeg blev i godt humør af den – nu nok mest af sættet! Tak for begge dele!

scene 8

Belle

*Kommer ind med tre malerier under armen og sætter sig ved stambordet.*

Ingse, en kold.

Store

Hej, hvordan går det, Smukke?

Biskoppen

Velkommen, mit kære barn, til vort ringe bord.

Belle

Jeg er dødtræt – ingen vil betale en ukendt kunstner som mig nu til dags.

Petter Put *(med et sjofelt grin)*

Det kommer da an på for hvad!

Belle

Folk betaler det hvide ud af øjnene for det rene lort – når bare det er lavet af en person, der har været i tv i to minutter.

Biskoppen

Må man se?

Belle

Værsgo.

Biskoppen *(får de tre malerier og kikker omhyggeligt på dem)*

Ikke værst – slet ikke værst!

Belle

Vil du købe et? Du kan få det til en favoritpris.

Biskoppen

Gerne, mit kære barn – meget gerne! Giver du kredit – min likviditet er lidt anstrengt – momentant.

Du ved – Systemets og borgernes gavmildhed er ikke stor for tiden – selv ikke over for en troende mand eller indianerne i Amazonas og de mange sultne børn i Kuala Lumpur!

Belle

Det tror jeg gerne – de har vel efterhånden gennemskuet dig.

Biskoppen

Kæreste, sig dog ikke sådan noget forfærdeligt noget – tænk, hvis det var tilfældet!

Belle

Hvis vi bare havde mulighed for at udstille vores kunst, så kunne folk bedre bedømme kvaliteten og forstå den, og så ville de købe! Vi burde havde bedre muligheder for at lave kunstudstillinger.

Tilflytteren *(lidt opgivende)*

Ja – og bedre forhold i marinaen – så ville der også flere komme dér!

Petter Put *(surt)*

Det er kun de rige, som har lystfartøjer og kommer i marinaen – nej, dem skal der sgu ikke gøres mere for.

Tilflytteren

Det er vi ikke enige om! Men sådan er det heldigvis, når man lever i et demokrati. Du har din mening, og jeg har min!

Lad os fejre mangfoldigheden – jeg gir en omgang. – Ingse, kom med fire bajere og tag en selv.

Biskoppen

En avanceret og overmåde effektiv måde at blive populær på, kære broder.

Store

Selv om du er tilflytter og aldrig bliver andet, er du god nok!

Petter Put

En fremskid – men ikke en af de værste.

Ingse

Du har forhåbentlig penge?

*Tilflytteren finder et par sedler og viser Ingse dem*.

scene 9

*Den yngre kvinde kommer ind og går op til baren. Ingen lægger rigtig mærke til hende undtagen Petter Put*.

*Ingse kommer med de fem bajere – de skåler alle ved bordet*.

Petter Put

Nu har jeg set det med – endnu en fremskid!

*(Ingen hører ham).*

Store

Kender I den om: Kvinden, der tager sol.

*(Der rystes på hovedet).*

En kvinde ligger på hotellets tag og tager sol, da en tjener kommer styrtende og beder hende tage tøj på.

- Hvorfor? Jeg ligger jo på maven, og hvis nogen kommer herop, så kan de ikke se noget, og jeg har yderligere et håndklæde klar, siger kvinden.

- Ja, men du ligger på spisesalens glastag, svarer tjeneren.

Petter Put *(let snalret)*

Den er da gammel – nej, så hellere en sang. Belle, syng for os!

Belle

Åh nej, igen en af dine sædvanlige lumre. Kender I så denne her?

På hospitalet var de pårørende til et familiemedlem samlet i opholdsstuen.

Lægen kommer ind og ser dyster ud: - Jeg er bange for, at jeg har dårligt nyt. Det eneste håb, der er for patienten, er en hjernetransplantation. Men det er en vanskelig og risikabel operation, og I må selv betale hjernen.

 De pårørende sidder stille og tænker. Efter et stykke tid er der en, der forsigtigt spørger: - Hvor meget koster en hjerne? - 30.000 kr. for en mandehjerne og 1.200 kr. for en kvindehjerne, svarer lægen.

 Mændene sidder med et smørret grin i ansigtet og prøver at lade være med at grine. En af dem kan imidlertid ikke styre sig og spørger: - Hvorfor koster en mands hjerne så meget mere end en kvindes?

 Lægen smiler og svarer: - 30.000 er standardpris for hjerner, men vi er nødt til at give rabat på kvindehjerner, for de har virkelig været brugt.

*(Mændene buer ad Belle)*

Petter Put

Nej, Belle, så hellere en sang!

Belle

Jeg kan ikke synge – det ved I da godt.

Store

Det er lige meget – du er så skide sexet, når du gør det.

Belle

*ser opgivende på Store, men ‘henvender’ sig derefter til Tilflytteren.*

*Synger:* Ensom dame 40 år ...

I en annonce i et dagblad i går,

så jeg en dame søge sig en ven,

*henvendt til musikeren:* Jeg er sikker på, at du kender den?

*Musikeren nikker, laver et lille forspil og begynder forfra på melodien.*

Belle

*synger, og de andre synger med på omkvædet*

I en annonce i et dagblad i går,

så jeg en dame søge sig en ven

Fuld diskretion, send mig blot et par ord,

Jeg håber, du skriver, på lykken jeg tror.

Ensom dame, fyrre år

Lille og buttet, med mørkt og krøllet hår.

Min vægt tør jeg ikke skrive om,

men jeg savner dig, så skynd dig nu og kom.

 Mit hjerte det banked', og min mund blev så tør,

 bare jeg turde, for det har aldrig hændt mig før.

 Jeg syn's, jeg kunne høre hende hviske til mig,

 skynd dig og skriv, for jeg længes efter dig.

 Ensom dame, fyrre år

 Lille og buttet, med mørkt og krøllet hår.

 Min vægt tør jeg ikke skrive om,

 men jeg savner dig, så skynd dig nu og kom.

Biskoppen *(tydeligt lettere beruset – henvendt til Belle)*

Ikke nok med, at du ser fortryllende ud, mit kære barn, du er også særdeles charmerende, når du synger!

Skæbnens veje er, som du ved, uforudseelige – så du skal nok finde din lykke – en dag!

scene 10

Store

Lykke – min røv. Der er ikke megen lykke her! De, som sidder på flæsket, de fylder os med fortielser og løgne. De er skide bange for, at vi skal opdage, hvor råddent det hele er i virkeligheden!

Tilflytteren *(beruset)*

Vi ved det godt – men vi er alle sammen for sovsede ind i Systemet til at gøre noget ved det!

Petter Put

Jeg gider ikke at høre mere om politik – vi har jo alligevel ingen indflydelse på noget som helst!

Nej, hvad mener I om det straffespark, dommeren dømte i søndags mod de ternede? Det var sgu da helt hen i vejret – det var matchfixing, så det batter!

Store

Hvad fanden ­– holder du med de ternede! De har sgu da aldrig kunnet spille fodbold! Næh, du, DFG, de kan – de er sikre på at komme med i Europacup’en.

Petter Put

Nej, nu stopper du – så naiv kan ingen være. Havde de ikke købt ham der med venstrebenet for en helvedes masse penge, så knoldede de stadigvæk rundt i fjerde division.

*(Tilflytteren og Belle ser på hinanden og ryster på hovedet under fodboldsnakken).*

Store

Hvordan forklarer du så det vindermål, han scorede i søndags – lige i trekanten! Det var sgu da klasse!

Petter Put

Det rene begynderheld – det var i øvrigt første og eneste gang, han rørte bolden. Hvis det er det klasse at have sådan en frihjulsspiller på holdet, så gider jeg ikke gå til fodbold mere.

Store

Det var sgu da en god idé – for du har ikke en skid forstand på fodbold, og du ødelægger vores gode rygte med dit fylderi!

Petter Put

Og det siger DU – jeg har sgu både spillet og gået til fodbold, længe før du kunne tørre dig selv i røven – gud ved, om du kan det i dag!

Biskoppen

Kære børn – tag det nu lidt roligt og lad være med at hidse jer op – lad os være positive. Som en af jer sagde lidt tidligere – vi har det jo godt! Tænk på de forhold, som indianerne i Amazonas og alle de sultne børn i ...

Store *(afbryder ondskabsfuldt)*

Hold kæft – kan du ikke snart finde en ny fidus til at hive penge ud af folk på?

Biskoppen

Har du et forslag – mit barn?

Petter Put

Jeg synes, at alle bør hjælpe hinanden – jeg gør for eksempel alt, hvad jeg kan, for at støtte – bryggerierne!

Biskoppen

Hvad om at vi sammen synger en salme – det er så opbyggeligt – det vil give os hjertefred og håb samt styrke os i troen på et snarligt bedre liv!

*Han kikker lidt rundt og synger så for:* Hjemmebrænderiet. *De andre synger med.*

*Musikeren kommer hurtigt med.*

Jeg bor her i Stenhøj i't skævt lille hus
alene, rent bortset fra rotter og mus.
I gården et lokum og bagved et skur,
og i det står mit brændevinsapparatur.
Det syder af fusel og bobler af gær,
din lever ta'r skade, og øjet får stær.
Det smager som rævepis og terpentin,
men det'r billigt - og så bli'r man fuld som et svin.

Min bedstemor brændte sin brændevin selv,
det slog både hende og manden ihjel.
De drak aldrig selv, men fór heden den dag
brænderiet røg i luften med et helvedes brag.
Det syder af fusel og bobler af gær,
din lever ta'r skade, og øjet får stær.
Det smager som rævepis og terpentin,
men det'r billigt - og så bli'r man fuld som et svin.

Min fa'er han brændte i syv-og-tres år,
men så blev han snuppet af tolden i går.
Så mor har skaffet et nyt apparat
og har sat produktionen i gang i en fart.
Det syder af fusel og bobler af gær,
din lever ta'r skade, og øjet får stær.
Det smager som rævepis og terpentin,
men det'r billigt - og så bli'r man fuld som et svin.

Det hænder, jeg selv ta'r en ordentlig syp,
mens jeg lytter til dråbernes sagte dryp-dryp,
Det er som musik fra et fint instrument,
- for jeg ved det er sprit på omkring tres procent.
Det syder af fusel og bobler af gær,
din lever ta'r skade, og øjet får stær.
Det smager som rævepis og terpentin,
men det'r billigt - og så bli'r man fuld som et svin.

Hvis du har få't lyst til at smage det selv,
så kom kun til mig - helst når dag' n går på hæld,
slå tre slag på ruden og stik mig en tier,
så får du en sjat af min livseleksir.
Det syder af fusel og bobler af gær,
din lever ta'r skade, og øjet får stær.
Det smager som rævepis og terpentin,
men det'r billigt - og så bli'r man fuld som et svin.

*(Stambordet griner højlydt og skåler og snakker dæmpet videre om opstilling af vindmøller, den nye fabrik, børnepenge til fremmedarbejdere, velfærdsturister ...)*

scene 11

*Ingse får øje på den yngre kvinde, som har siddet interesseret og fulgt diskussionen, og går tilbage til baren. Stambordet fortsætter diskussionerne*.

Ingse

Hvad kan jeg gøre for dig?

Den yngre kvinde

En vand. Det er ellers nogle interessante gæster, du har – hvem er de?

Ingse

En flok forvirrede mænd, som langsomt er ved at opdage, at tiden er løbet fra dem.

Den yngre kvinde

Ham den lille?

Ingse

Åh, det er Petter Put.

Den yngre kvinde

Han er sød – men det er da et mærkeligt navn – Petter Put?

Ingse

Ja, han er i virkeligheden et godt menneske, selv om det ikke altid lyder sådan! Jeg holder meget af ham. Hvorfor de kalder ham for Petter Put, ved jeg ikke. Måske er det på grund af konen, som er flyttet sammen med en anden.

Den yngre kvinde

De andre?

Ingse

Ham, den store er Biskoppen. Han er en charmerende platugle, som hutler sig igennem tilværelsen på sin egen gammeldags facon. Hvorfor han kaldes Biskoppen, er jeg heller ikke klar over.

Store er en almindelig håndværker, som har svært ved at beholde et arbejde. Konen kan ikke holde det ud længere, og hun overvejer at flytte hjemmefra.

Belle er enlig mor, hun har været ude for lidt af hvert – hun har det ikke let.

Og – Tilflytteren. Han kom til byen for nogle år siden, fuld af energi og idéer. Nu har ubeslutsomheden også fanget ham, og han er ved at forsumpe – som de andre.

Den yngre kvinde

Bor her mange som dem?

Ingse

Ja!

Den yngre kvinde

Hvad med dig?

Ingse

Mig – jeg er en helt almindelig kone. Jeg prøver på at drive stedet, så folk har lyst til at komme her – så jeg kan tjene til føden!

Den yngre kvinde

Café Rådhuset – det er et mærkeligt navn. Byens rådhus ligger da ikke lige her i nærheden?

Ingse

Nej, det ligger et stykke herfra.

Den yngre kvinde

Hvorfor så navnet?

Ingse

Da jeg overtog stedet, syntes jeg, at Café Rådhuset lød pænt og respektabelt – og så tænkte jeg, at det lød vældig tilforladeligt, hvis man hjemme sagde: - Jeg var til et vigtig møde på rådhuset, eller - Jeg smutter lige hen på rådhuset – så det blev altså navnet.

Den yngre kvinde

Smart fundet på.

Ingse

Byen begyndte i øvrigt hurtigt at tale om, at det, der forgår her og henne på rådhuset, er samme slags uvirkelige ævlen og bævlen!

Den yngre kvinde

Det er ret morsomt!

Ingse

De senere år er stamgæsterne, som de der, begyndt at kalde stedet for Huset, og det er fint nok for mig – det passer til stedets sang!

Den yngre kvinde

Stedets sang?

Ingse

(*henvendt til musikeren)* Gider du spille husets sang endnu engang?

*Et kort forspil, og Ingse synger:*

Her i vores hus er glæde

her i vores hus er fest

her er liv og glade dage

og et glas til hver en gæst .

Selv om regnen slår på ruden

så er stedet fuld af sol

vi har alt hvad vi behøver

vi har øl og bord og stol

Her i vores hus der leves livet,

er det ikke det, man har det til?

Der er nok af grædepile

lad dem græde det, de vil!

Her er sang og klang og latter

her er alt et festlig brus

så går du rundt og er lidt nedtrykt

så er du velkommen i vores hus!

Her i vores hus er sang og glæde

her’ kulør på dagens grå

her er alting i balance

her er ingen nerver på.

Ingen radio og aviser

ikke én får lov at gø.

Vi vil ha, det som man har det

på en dejlig øde ø.

Her i vores hus der leves livet,

er det ikke det, man har det til?

Der er nok af grædepile

lad dem græde det, de vil!

Her er sang og klang og latter

her er alt et festlig brus.

Så går du rundt og er lidt nedtrykt

så er du velkommen i vores hus!

*Stambordet har rejst sig, tydeligt berusede, synger med på sidste vers og klapper.*

Stambordet

Du gør det godt, Ingse!

*De sætter sig og snakker videre, efterhånden temmelig højtrøstet.*

scene 12

Belle

Nej, nej – Et permanent kulturhus – en slags forsamlingshus, bare anderledes, hvor alle kan komme, og hvor der er noget for alle – det vil skabe liv hele året!

Tilflytteren

Er der kvalitetskunst her i byen til at fylde et helt hus? – De tre, du har her, rækker ikke langt.

Belle

Kom hjem til mig en dag, så kan du se, hvad jeg har og kan.

Petter Put *(med et sjofelt grin til de andre)*

Især – på langs!

Belle

Idiot.

Petter Put

Jeg er bare misundelig!

Belle

Det må du nok fortsætte med at være!

Store *(med et sjofelt grin til de andre)*

Jeg vil også gerne opleve din kunst en dag!

Belle *(med et trist smil og et hånligt snøft)*

Det har du hverken format eller råd til. Sku’ du ikke hellere passe din kone!

Store *(opfarende)*

Hvad fanden mener du?

Ingse

Stop nu, Store! I ved, at jeg vil ikke have nogen ballade!

Ku’ I for pokker ikke tage jer sammen – gøre noget, vise at I er mænd – i stedet for alt det brokkeri!

Biskoppen *(snøvlende)*

Så så, mit barn – små slag – ingen grund til grove ord! – Fornuftige mænd må nødvendigvis tage sig tid til at tænke sig godt om – afveje fordele og ulemper – hastværk er som bekendt lastværk, og det er der aldrig kommet noget godt ud af!

Ingse *(til Biskoppen)*

Undskyldninger – altid undskyldninger! Du er lige så god som politikerne til at snakke uden at sige noget som helst – du burde stille op ved næste valg!

Biskoppen

Den slags verdslige gøremål er ikke noget for mig – det ved du godt! *Lidt* verdslighed vil jeg dog godt være med til – Ingse, kom med fem skarpe!

*Ingse kommer med fem skarpe, der skåles – herrerne er nu tydeligt berusede.*

Store

Ingse, jeg har forresten en god idé!

Jeg kan skaffe fire bagageskabe – du ved, de der jernskabe med lås og alt det der. Hvis vi stiller dem op derhenne, så kunne vi hver især have nogle rammer tyske øl stående inde bag lås og slå og så bare hente bajerne dér. På den måde ville vi få råd til mange flere, og du vil blive sparet for en masse arbejde!

Og glas behøver du ikke at tænke på – vi kan sagtens drikke af dåsen!

Ingse

Utroligt, at jeg finder mig i dig!

*(Stambordet griner).*

Tilflytteren

Det var ellers en god idé – Lad os få en sang til.

Biskoppen

Nej, lad os hellere få en omgang mere. Hvem giver den næste?

Petter Put

Strålende idé – men jeg er flad.

Ingse *(ringer med klokken)*

Nej, det er slut for i dag! I har fået rigeligt. Vi lukker nu – godnat.

*Stambordet protesterer, men rejser sig med noget besvær, der grines, en stol vælter, og de hjælper hinanden ud, mens de forsøger at synge ”Nu går de gamle hjem”.*

*Musikeren er hurtig med lidt hjælp.*

Vi går aldrig hjem, vi går aldrig hjem

når vi først er kommet ud.

Vi går aldrig hjem, vi går aldrig hjem,

for derhjemme er en brud.

Og når hun bli 'r vred, ja, når hun bli 'r vred,

falder loftet ned, falder loftet ned.

Vi går aldrig hjem, vi går aldrig hjem,

når vi først er sluppet ud.

Belle *(vinker til Ingse, mens hun støtter Tilflytteren)*

Tak for i aften – vi ses nok i morgen!

*Ingse opdager den yngre kvinde.*

Ingse

Hvad – er du her endnu?

Den yngre kvinde

Kommer de hver dag?

Ingse

Ja, stort set. Og i morgen kommer de igen, og så begynder det forfra.

Den yngre kvinde

Har de råd til det?

Ingse

Nej – hvem har råd til at leve, som de gør?

PAUSE

## Anden akt – scene 1

*Biskoppen, Tilflytteren og Petter Put sidder igen ved stambordet, hvor de forsøger at strække indholdet i deres næsten tomme flasker. Der er kun de tre flasker på bordet, og stemningen er tydeligt ’dagen derpå’. En udgave af Stiften ligger på stambordet. Ingse står træt bag baren og forsøger at løse en kryds og tværs.*

Petter Put

Jeg hader dagen derpå – står der ikke, at man skal rejses ved det træ, man er faldet ved?

Biskoppen

Jo, noget i den retning – men Herrens opmærksomhed kan jo ikke nå ud i alle hjørner.

Petter Put

Hvorfor kommer der så ikke en anden og hjælper – fandens til velfærdssamfund, vi lever i!

Tilflytteren

Drømmer du om en sød og villig hjemmehjælper?

Petter Put

Er der ikke snart nogen, som skal ned og hente nogle rammer?

Tilflytteren

Jeg har ingen penge.

Biskoppen

Vi havde det da hyggeligt i går – så mon ikke, at Nådens lys vil lyse over os igen i dag!

Tilflytteren

Du er skriftklog og burde vide, at efter fede år kommer de magre år. Jeg tror, at de magre år er kommet – og der bliver rigtig mange af dem.

Petter Put

Lad os tale om noget andet – noget sjovt! Har I været på pc-kursus?

*(Tavshed. De andre stirrer på Petter og vender øjne)*

Vil de også have jer på moppeførerkursus?

Biskoppen og Tilflytteren *(i munden på hinanden)*

Hvad fanden mener du – det der, det er sgu ik’ sjovt!

Petter Put

O.K., O.K. – er der så ikke en, der vil synge en sang?

Tilflytteren *rejser sig og begynder at synge: Ove Bagers* ”Sangen om Fyn”

Mellem vande

vi finder vor dejlige ø

denne plet som vi elsker

og hvor der er skønt

*(henvendt til musikeren)* Kender du den?

*Musikeren ryster usikkert på hovedet og prøver sig lidt frem – finder så melodien og et lille forspil – de andre ser overraskede til.*

Tilflytteren *(synger, de andre begynder forsigtigt at synge med)*

Mellem vande

vi finder vor dejlige ø

denne plet som vi elsker

og hvor der er skønt

når vi kører omkring ved en skov eller sø

eller sidder i vejkantens grønt.

Endnu hører vi fuglene synge

stemmerig er naturen i kor

fra en båd som på bølgen der gynge

ses den dejlige ø hvor vi bor.

Ved et moset terræn

fyldt med summende liv

og på engen et tæppe

så blomstrende gult

‘bygges liv mellem tue, bambus og siv

hvor hver mage vil passe sin viv.

Endnu hører vi fuglene synge

stemmerig er naturen i kor

fra en båd som på bølgen der gynge

ses den dejlige ø hvor vi bor.

Lad os værne naturen

som ej må forgå

det er den der gi’r livet

det bedste humør

så en ungersvend forsat med pigen kan gå

å deres kinder få solens kulør.

Endnu hører vi fuglene synge

stemmerig er naturen i kor

fra en båd som på bølgen der gynge

ses den dejlige ø hvor vi bor.

Biskoppen

Interessant side af dig, kære broder, som jeg ikke har oplevet før. Jeg blev i rigtig godt humør – tak for det!

Petter Put

Hvor fanden kender du den fra – du er jo bare en fandens tilflytter. Hvem har givet dig lov til at synge den?

*Snakken går videre ved stambordet.*

scene 2

Den yngre kvinde *kommer ind og går hen til baren*

En cola, tak!

Ingse

Hej igen. Kors, hvor ser du fin ud i dag! Værsgo! – Hvad laver du egentlig her?

Den yngre kvinde

Jeg havde for skellige ting, der sku’ ordnes – blandt andet et møde!

Ingse

Med forlov – du ser ikke ud til at være på støtten – hvad lever du af?

Den yngre kvinde

Jeg er cand.polyt. og har en PhD i apps.

Ingse

Det ser ud til at give godt?

Den yngre kvinde

Det er O.K., og så er det smadder interessant.

*(Kikker hen på stambordet)* Men jeg arbejder nok lidt for meget.

Ingse

Er det her i nærheden, du arbejder?

Den yngre kvinde

Nej – jeg hverken bor eller arbejder her. Jeg på vej til New York!

Ingse

New York – det må jeg sige!

Petter Put *(der har siddet og lyttet)*

Hvis du skynder dig, ka’ du lige nå bussen. Den holder lige her henne på hjørnet!

Sådan en højrøvet fremskid som dig har vi ikke brug for her!

*(Tavshed).*

*Den yngre kvinde er også stille et øjeblik, så går hun beslutsomt hen til Petter Put.*

Den yngre kvinde *(tydeligt vred)*

Nu skal jeg sige dig noget: Samfundet bør hjælpe de, som virkelig har behov – ikke sådan en bums som dig!

Det er de arbejdende og os unge, som betaler for, at du kan tillade dig at sidde der og forsumpe – i stedet for at gøre lidt nytte. Du burde skamme dig!

Petter Put *(overrasket og ophidset)*

Nu holder du din kæft! – Det er mig og os her, som har betalt din uddannelse!

Du har muligvis læst en masse bøger – men hvad kan du bruge det til ude i virkeligheden? – Hvad ved sådan en som dig om livet og om almindelige mennesker?

Næh, du – det, der betyder noget, og gør en forskel, det er folk som os her og vores hverdag – DET er virkeligheden – den virkelige virkelighed.

Biskoppen *(overrasket)*

Det må jeg sige, to interessante men vist også noget modstridende synspunkter!

*Den yngre kvinde går hovedrystende tilbage til baren*.

scene 3

*Store kommer ind, tydelig nedtrykt, går hen til stambordet og sætter sig.*

Tilflytteren

Du kunne da godt sige hej eller sådan noget. Vi har ikke pisset på dig – ikke så vidt jeg ved!

Store

Så skete det igen – jeg er blevet fyret!

*Pinlig tavshed. Ingen ser på Store.*

Store

Hvad fanden skal jeg gøre? Konen og jeg kan ikke leve af understøttelsen! Jeg må aflyse den ferie, jeg har lovet hende. Hun bliver stiktosset – og flytter hjemmefra!

Det er noget værre lort, jeg har lavet – men formanden, han var sgu idiot!

*Begynder at synge:* Sidder på et værtshus ...

*Musikeren falder hurtigt ind, og stambordet begynder stille at nynne med.*

Sidder på et værtshus nær ved Gammel Strand,

brugt er hver en skilling, meget dygtig mand.

Gæsterne forsvinder, klokken er vist fem,

ringede til konen, se at komme hjem.

Hjem til skideballen, Vor Herre bevar os,

man har været borte et døgn.

Hvorfor ble´ man væk? Tja, det skal jo forklares,

men hun tror jo nok, det er løgn.

Man vil bare sidde, få en lille tår,

glemme alle pligter ligesom i går.

End´lig var det lørdag, man ku´ slappe a´,

så faldt man i vandet i et muntert lag.

Sammen med de andre, en tur ud i solen

rigtig ud og føre sig frem,

glemt var tid og sted, der var klister på stolen,

hvordan skal man så komme hjem?

Sidder på et værtshus nær ved Gammel Strand

brugt er hver en skilling, meget dygtig mand.

Gæsterne forsvinder, ballet er forbi,

bomme til en sporvogn, finde linje ti.

*Ingse kommer med en bajer til Store*

Ingse

Den er på huset.

Store

Tak.

Petter Put

Hvad med os andre?

Ingse

Har du penge?

Petter Put

*(ryster på hovedet)*

*Store må tørre en tåre væk fra øjet. Han tager avisen og gemmer sig bag den og bladrer fraværende i den.*

scene 4

*Belle kommer ind i højt humør.*

Belle

Hej med jer, tak for i går – mor har gjort det!

Petter Put

Hej – hvem har du narret op i kanen?

Belle

Tumpe! Jeg kommer lige fra et møde med en københavner, som ville se mine malerier.

Petter Put

Han er vist ikke den første!

Belle

Han var ikke sikker på, at han kan sælge malerierne – men mine smykker, dem kan han sælge lige så mange af, som jeg kan lave! Men han vil også forsøge at sælge nogle af mine malerier.

Hvad siger I! – Ingse, jeg gir en omgang – fem bajere!

Petter Put

Du er bedre, end jeg troede!

Biskoppen

Der er altså noget om, at Herren mildner de klippede får – eller hvad det nu er, han gør!

Dit held og din lykke gør mig glad og får mig til at tænke på de gode, gamle dage – dengang, hvor alting var meget bedre!

*Synger uden musik:* En skål for de gamle dage

Broder skænk i!

Vinen gør fri, sætter flugt i tanken

og gi’r hjertebanken.

Løft din pokal

Se en portal,

åbnes for dit blik

af den ædle drik.

Over tidens store vand,

fra vor ungdoms lyse land,

bringer vinen minderne tilbage.

Når den gamle ædle vin

funkler, rød som en rubin

bag glassets lette bue.

Når du frydes ved dens duft,

glemmer hjertet al fornuft

og svulmer som en drue.

Glemt i glasset bor en kraft –

hver en modgang, du har haft,

kan vinen let forjage.

Lad os drømme os igen,

til de tider, der svandt hen.

En skål for gamle dage!

Tilflytteren

Bravo – hvor har du den fra?

Ingse

Det må jeg sige!

Biskoppen *(belærende)*

Poul Bundgaard og Ove Sprogøe sang den i musicalen ”Tre Små Piger” – baseret på Walter Kollos operette fra 1927!

Tilflytteren

Du er jo helt leksikon!

Biskoppen

Heldigvis kender du ikke alle mine talenter – kære broder.

Belle

Jeg synes, at den er rigtig sød – jeg kan godt lide den – kan vi ikke få den én gang til – denne gang med musik!

Biskoppen

*(henvendt til musikeren)* Kan du klare den*?*

*Musikeren nikker og laver et forspil.*

Broder skænk i!

Vinen gør fri, sætter flugt i tanken

og gi’r hjertebanken.

Løft din pokal

Se en portal,

åbnes for dit blik

af den ædle drik.

Over tidens store vand,

fra vor ungdoms lyse land,

bringer vinen minderne tilbage.

Når den gamle ædle vin

funkler, rød som en rubin

bag glassets lette bue.

Når du frydes ved dens duft,

glemmer hjertet al fornuft

og svulmer som en drue.

Glemt i glasset bor en kraft –

hver en modgang, du har haft,

kan vinen let forjage.

Lad os drømme os igen,

til de tider, der svandt hen.

En skål for gamle dage!

Petter Put

Den lød meget bedre anden gang, og så skål da!

[*(*](http://www.apple.com/dk)*Stamgæsterne sidder stille og drømmer lidt).*

Belle

Københavneren skal have den første leverance allerede om tre måneder!

Petter Put

Det er da fint nok – betaler han godt?

Belle

Ja – men jeg får først penge, når jeg har leveret varerne.

Men nu jeg skal til at købe materialer – uden materialer kan jeg ikke lave noget. De koster mindst 9.500 kr.! Hvordan skaffer jeg så mange penge?

Petter Put *(med et sjofelt fnis)*

Hvad med den traditionelle metode – skal jeg begynde at spare sammen?

*Pinlig tavshed.*

*Stores opmærksomhed er blevet fanget af noget i avisen, og han læser interesseret.*

Tilflytteren

Jeg har lidt penge i banken – du kan låne 9.000 kr., hvis du vil, men det er de sidste, jeg har, så jeg skal have dem tilbage, så snart du får penge fra ham københavneren.

Belle

Åh, du er en skat. – Hvad skal jeg gøre til gengæld – hvad kan jeg gøre for dig?

Tilflytteren

Gøre – hvad mener du – nåh – nej, selvfølgelig ikke det – ingenting.

Men lov mig kun at bruge pengene på materialer – ikke her!

Belle

Du er en ven *(rejser sig og giver ham et knus og hvisker)* når du får lyst, så kan du altid få det gratis!

*Tilflytteren ser sig forvirret omkring, de andre griner smørret.*

scene 5

Store

Utroligt – samme dag, som jeg bliver fyret, scorer andre kassen – verden er underlig, der er ingen retfærdighed til!

Biskoppen

Hvad mener du?

Store

Se selv *(rækker ham avisen).*

Biskoppen *tager avisen og læser for sig selv.*

Interessant og temmelig usædvanligt. Nu skal I høre, børn *(han læser højt)*:

En ny edb-milliardær?

Har man evnerne og øje for mulighederne, kan gevinsten være stor. Lige nu er internettet et område, hvor der tjenes meget store penge. Det er en dansker ved at opdage.

 En af de mest hotte metoder er at udvikle en af de såkaldte app’er. Hvis en stor virksomhed, som f.eks. Apple, så bliver interesseret i den, ja, så kan dollarmilliarderne være på vej.

 I dette tilfælde er der ganske vist endnu ikke kommet penge ind på bankkontoen, men det forlyder, at der kun mangler ganske få formelle ting, før kontrakten underskrives, og så kan endnu en dansker kalde sig milliardær og det muligvis i dollars!!

Den endelige aftale forventes indgået i New York i morgen eller i overmorgen.

Biskoppen *(fortsætter)*

Ja, det er ligegodt utroligt!

Men mit barn, verden er ikke og har aldrig været kendetegnet ved retfærdighed eller lighed – det burde du have lært!

Petter Put

Det der lighed og retfærdighed – er det andet end en drøm?

Biskoppen

Det mente franskmændene – de lavede sågar revolution for: Liberté, Egalité og æh – Fra… – øh – fraternasis.

Belle

Hvad betyder det, du sagde?

Biskoppen

Det skal du ikke bryde dit lille hoved med, min søde!

Petter Put

Det er som sædvanlig en avisand – og hvis ikke, så er det en eller anden gammel skid, som skal have pengene udbetalt i udlandet.

Det er ikke noget, som berører os – i morgen sidder vi stadig med røven i postkassen.

*(Der drømmes omkring bordet).*

scene 6

Tilflytteren

Hvis det var mig, der pludselig fik så mange penge, ville jeg flytte til Monaco!

Biskoppen

Kanarieøerne – der skulle klimaet være behageligt året rundt – det vil være godt for min reumatisme!

Store

Konen og jeg har altid drømt om at flytte til Thailand!

Den yngre kvinde

Hvor er jeres samfundssind?

*Ingen hører hende.*

Petter Put

Jeg ville sgu købe mig et bryggeri!

Tilflytteren

Nej – jeg ville i virkeligheden ikke ane, hvad jeg skulle gøre med så mange penge.

Belle

Man burde overveje at bruge lidt af pengene her i byen – der er brug for, at nogen gør noget – satser penge!

Store

Så dum er der sgu da ingen, der er!

Ingse

Jeg ville lave mig en fin restaurant, med hvide duge på bordene, levende lys, rigtigt porcelæn, flotte, unge tjenere i kjole og hvidt med et viskestykke over armen og et madkort med flotte astrogomiske retter og de dyreste franske vine til mindst 100 kroner flasken – og gæsterne måtte kun komme ind, hvis de havde fint tøj på!

Den yngre kvinde *(højt)*

Det er jo ren egoisme – har I ingen social forståelse eller solidaritet!

Biskoppen *(ser forundret på den yngre kvinde, rejser sig, går over til hende og belærer hende)*

Unge dame!

Skulle nogen af en eller anden uransagelig årsag beslutte at lade en sådan pekuniær velstand tilflyde vort ringe bord, så ville det i hvert fald ikke være på grund af ungpigeidéer! Nej, så ville årsagen være, at rigtige mænd som os her – med erfaring og evner til at træffe store og tunge beslutninger – med flid og engagement har brugt disse evner til at skabe noget håndgribeligt og værdifuldt!

Stambordet

Hørt!

Biskoppen

Unge piger og kvinder bør holde mund og se yndige ud, når voksne mænd taler.

Det er de bedst tjent med! – Og det er det eneste, deres forstand rækker til!

Med hensyn til at se yndig ud, så vil du – efter det, jeg kan se, – have gode muligheder for at klare dig ganske godt! – Så hold du dig til den metier!

*Vender ryggen til hende og går tilbage til stambordet.*

Petter Put

Hørt!

Den yngre kvinde *(voldsomt ophidset)*

Nej, nu må I stoppe.

I er utrolige – hvornår forlod I virkeligheden! I er jo fuldstændig gået i stå og har tjekket ind på et mentalt alderdomshjem!

Belle *(vred)*

Du skal ikke tale sådan til os!

Ved du overhovet, hvad du snakker om – ved du i det hele taget, hvad en – øh – tps er?

scene 7

Den yngre kvinde

Det ved jeg faktisk en hel del om!

Tilflytteren *(udglattende og overbærende)*

Tage det roligt – lad os høre, hvad hun mener !

*Henvendt til den yngre kvinde*

Vi vil gerne høre, hvad du mener – hvis du da kan forklare det!

Den yngre kvinde

Det er mig, der omtales i artiklen!

*(Tavshed og skepsis i alles ansigter).*

Biskoppen

Hvad er det!

Tilflytteren

Nej – hold op – vær lidt seriøs!

Den yngre kvinde

Det er mig, som har lavet den applikation, altså app’en, som Apple er interesseret i, og som avisen skriver om! – I kender vel Apple? Nej, det er også lige meget!

Men det er rigtigt, det avisen skriver! Jeg skal til de afsluttende forhandlinger i overmorgen i New York, og går forhandlingerne, som mine advokater og jeg tror – ja, så bliver jeg millionær – måske også milliardær – men næppe i dollars.

Tilflytteren

Er det virkelig sandt?

Den yngre kvinde

Ja, selvfølgelig er det sandt, vil I se app’en?

*(Hun tager en bærbar Mac ud af sin taske og demonstrerer – det tager lidt tid, hvor alle kikker interesseret på skærmen).*

Tilflytteren

Det må jeg sige – imponerende – men jeg forstår det ikke – og slet ikke, hvordan der kan være penge i det.

Biskoppen *(eftertænksomt)*

På en ubehagelig måde siger det her mig, at der er noget helt galt med den måde, jeg tror, verden og forholdene mellem kønnene efterhånden fungerer på!

Belle og den unge kvinde har succes – mens vi … – Foruroligende!

Tilflytteren

Vi har sandelig sovet i timen!

Petter Put

Det der nymodens computerhalløj kan I beholde for jer selv – jeg har ikke behov for det skrammel – nej, jeg holder mig til bajerne – det ved jeg, hvad er!

Store *(lidt hånligt)*

Ja, ja, det er jo alt sammen fint nok – men hvad betyder det for mig? Skaber hendes smykker eller den der taps et job til mig?

Den yngre kvinde

Måske – men det kommer an på dig selv.

Arbejdet med at udvikle denne app har kostet rigtig mange penge og uendeligt mange arbejdstimer. Er du indstillet på at yde en tilsvarende indsats, kan du måske også få succes!

Store

Det tror jeg ikke, at jeg magter eller gider.

Belle

Det tror jeg heller ikke.

scene 8

Biskoppen

Jeg er rystet – alle mine grundlæggende forestillinger og opfattelser holder ikke mere – hvad bliver det næste?

Hvorfor kom du her? – Kunne du ikke være blevet væk?

Petter Put

Tag du det bare roligt – det forandrer ikke en skid, og da slet ikke for os!

Biskoppen

Og den måde, hvorpå jeg talte til dig før – umådelig pinligt!

Hvad skal de mange penge bruges til, med forlov? – Hvor flytter du hen?

Den yngre kvinde

Jeg flytter ingen steder hen, jeg bliver boende her i landet.

Alle *(i munden på hinanden)*

Hvad gør du?

Den yngre kvinde

Får jeg pengene, skal de investeres og skabe arbejdspladser her i landet. Det synes jeg, at jeg skylder samfundet!

Biskoppen

En usædvanlig tankegang! – Men i sandhed en smuk og ædel tanke! Har du i din godhed overvejet at betænke byen her eller indianerne i ...

Tilflytteren *(afbryder biskoppen)*

Prøv for en gangs skyld at være lidt seriøs!

Den yngre kvinde

Jeg har her til morgen tilbudt borgmesteren, at byen kan låne penge af mig til et kulturhus. – Forudsat, at det bliver et ordentligt og smukt byggeri, velegnet til både teater, musik og udstillinger.

Huset skal kunne bruges til mange forskellig aktiviteter og tiltrække både det brede publikum og det mere elitære. Min tanke er, at et sådant hus vil styrke byens kulturliv – det tror jeg, der er fremtid i!

Hvis det går, som jeg håber, så vil det både direkte og indirekte skabe flere nye arbejdspladser.

Belle

Fantastisk – alt, hvad jeg har drømt om – du er jo en engel!

Store

Kultur mig her og kultur mig der – men hvis det skaber arbejdspladser, så er jeg med.

scene 9

Tilflytteren

Hvorfor vil du bruge penge på sådan noget – og hvorfor i vores by? Hvad får du ud af det?

Den yngre kvinde

Det er en længere historie. Men for 15 år siden var der en familie her fra byen, som hjalp min mor og mig i en periode, hvor vi rent ud sagt var voldsomt på spanden. Det glemte vi aldrig. Så nu, hvor jeg har muligheden for sige tak, gør jeg det naturligvis.

Familien lever ikke mere, så dem kan jeg ikke takke. I stedet besluttede jeg at gøre noget for byen – hvilket i øvrigt er helt i deres ånd!

*(Tavshed og forundring).*

Petter Put

Øh – hvad hed familien, som hjalp jer?

Den yngre kvinde

De gik stille med, at de hjalp, hvor og når de kunne. De havde aldrig behov for at tale om det, som de gjorde for andre!

Nu de er som sagt døde begge to – så deres navne er kun af betydning for mig!

Og til jeres orientering, så får jeg hverken rentebetalinger eller noget som helst andet ud af at låne byen penge!

Tilflytteren

Det lyder som det rene filantropi!

Den yngre kvinde

Kald det, hvad du vil – men det er sådan, jeg vil have det – og sådan bliver det!

Biskoppen

Det er dog en praktisk næstekærlighed, som burde være kendt i brede kredse!

Den yngre kvinde

Ja, sådan tænker du – men det gjorde de ikke, og jeg gør det heller ikke!

Biskoppen

Tankevækkende!

Tilflytteren

Hvis de er døde – hvorfor er du så her nu?

Den yngre kvinde

Jeg kommer mindst én gang om året for at lægge blomster på deres grave – det er der ingen andre, der gør – og så var der også mødet med borgmesteren!

Biskoppen

Lever din mor?

Den yngre kvinde

Nej, hun døde sidste år!

Biskoppen

Hvor er det en smuk historie. Hvis du vil have det, vil jeg påtage mig at passe gravene!

Tilflytteren

Du har sandelig givet mig noget at tænke over! – Tror du, at dine penge vil blive brugt, så de virkelig kommer til at gavne byen?

Den yngre kvinde

Tja – det er muligt, at det ikke går, som jeg håber – men der er en risiko ved alt her i livet!

Petter Put

Her i byen har vi dårlige erfaringer med udviklingen – vi er mere trygge ved det kendte og temmelig skeptiske over for det ukendte!

Den yngre kvinde

Det er helt naturligt, men udviklingen lader sig ikke stoppe, uanset hvad I synes!

Hvis I vil have indflydelse på, hvad der sker med jeres by, så må I engagere jer!

*(Tavshed og eftertænksomhed).*

Tilflytteren

Forresten – vi var ikke særlig venlige over for dig før – det må du undskylde.

Biskoppen

Jeg tilslutter mig på den allermest ydmyge måde undskyldningen – og beklager inderligt. – Jeg burde have erindret, at man ikke bør skue hunden på hårene – som skrevet står!

For pokker – nu kan jeg sgu ikke engang huske, hvor det står skrevet!

Tilflytteren

Jeg troede, at du ville lægge din stil om og droppe al den floskelsnak!

Ingse

Den dag, Kulturhuset indvies, vil der være fri bar i Huset her!

Petter Put

Jeg glæder mig allerede – tager sådan et byggeri lang tid?

Store

Du må nok væbne dig med en del tålmodighed, Petter!

Petter Put

Trist, man ved jo aldrig, hvor lang tid man har!

Jeg tror ikke, at min tid rækker til at lave om på mig selv – så jeg fortsætter med bajerne – det er jeg tryg ved!

Biskoppen

Er der noget, som byen og vi kan gøre – sådan helt konkret?

Den yngre kvinde

I burde finde sammen om noget, der vil gavne byen – og ikke lade jer stoppe af egoisme eller indbyrdes småfnidder. Accepter, at fortiden er fortid og frem for alt – hold op med at drømme. Vær realistiske – gør noget!

Petter Put *(med sarkasme)*

Tja – det lyder både rigtigt og vældig klogt! Men vi har aldrig været gode til at blive enige om noget som helst og slet ikke, hvis der er risiko for, at det forandrer noget!

Biskoppen

Det er heller ikke let at lave om på sig selv!

Men mine kære børn, i lyset af denne glædelige begivenhed – bør så alle gode kræfter, ydmygt, ihærdigt og uselvisk ikke arbejde …

Store

Hold nu kæft med det præk!

Tilflytteren

Ja, lad os forsøge at være seriøse – også dig *(henvendt til Biskoppen).*

Biskoppen

Hvad mener du dog – kære broder!

Tilflytteren

Jeg mener, at vi helt fortjent har fået et ordentligt mentalt lods i røven – og Gud hjælpe mig – af en ung kvinde! – Vi burde have meget røde ører.

Petter Put

I siger, at vi skal gøre noget sammen – O.K. – O.K. så lad os da gøre et eller andet sammen – her og nu – lad os se at komme i gang! Hvad foreslår I?

*(Pause – stamgæsterne ser forlegne på hinanden og til sidst på Petter).*

Petter Put

*(henvendt til Biskoppen og Tilflytteren)* I er så kloge og vidende – hvad foreslår I?

Biskoppen *(forlegen)*

Det er jo ikke nogen let sag – jeg må have mere tid til at overveje situationen!

Tilflytteren *(forlegen)*

Det er sør’me ikke så ligetil, Petter – det er det ikke!

*(Lang, pinlig pause)*.

Petter Put

O.K. – Jeg har et forslag!

Alle *(oplivede)*

Hvad går det ud på – kom med det!

Petter Put

Lad os begynde i det små – med noget vi kan overskue – Lad os stå sammen om det, der virkelig står vore hjerter nær og betyder alt for **os** – vores værtshus:

*(Han rejser sig op og siger henvendt til musikeren)* Slagsangen!

*(Musikeren nikker, laver et kort forspil, og Petter Put begynder at synge: Vores værtshus ... Stambordet rejser sig grinende og synger med – den yngre kvinde ser forvirret og opgivende ud)*

Hele dagen lang er livet li'som ganske gå't i stå,

de problemer som vi har, dem er der ingen ende på,

men det hele får en ende og forsvinder i det blå

når vi samles henad aften på vor's værtshus.

Vores værtshus, vores værtshus,

det er der, vi holder til,

der bli'r alle vor's problemer ordnet

før de'r blevet til.

Når vi ikke har et job er'et ik’ fordi vi ikke vil,

men et job sku' helst ku' klares på et værtshus.

(Stambordet går frem til scenekanten)

Det er ganske ud'n besvær vi ordner landets politik,

det bli'r lettere og lettere, jo mer' vi får å' drikk',

alt vill' blive meget bedre – sikket dejligt land vi fik

hvis regeringen den sad på vores værtshus.

Vores værtshus, vores værtshus,

det er der, vi holder til,

der bli'r alle vor's problemer ordnet

før de'r blevet til.

Når vi ikke har et job er'et ik’ fordi vi ikke vil,

men et job sku' helst ku' klares på et værtshus.

(Ingse tager den yngre kvinde med frem til de andre ved scenekanten)

Så nu ringer hun med klokken og vi får det sidste glas,

ingen kan forstå vi havde det så skidt i formiddags,

og i morgen mødes vi igen på vores faste plads

ved baren i vor's gode gamle værtshus.

Vores værtshus, vores værtshus,

det er der, vi holder til,

der bli'r alle vor's problemer ordnet

før de'r blevet til.

Når vi ikke har et job er'et ik’ fordi vi ikke vil,

men et job sku' helst ku' klares på et værtshus.

*Lyset slukkes og tændes.*

*Musikeren kommer med frem, og der bukkes.*

*Mens der klappes, synges omkvædet igen:*

Vores værtshus, vores værtshus,

det er der, vi holder til,

der bli'r alle vor's problemer ordnet

før de'r blevet til.

Når vi ikke har et job er'et ik’ fordi vi ikke vil,

men et job sku' helst ku' klares på et værtshus.

*Scenen forlades*.

SLUT